KIRJALLINEN KYSYMYS E-1329/03 esittäjä(t): Sérgio Marques (PPE-DE) neuvostolle. Prestige — korvausrahasto.



Virallinen lehti nro 051 E , 26/02/2004 s. 0075 - 0076



KIRJALLINEN KYSYMYS E-1329/03 esittäjä(t): Sérgio Marques (PPE-DE) neuvostolle (8. huhtikuuta 2003) Aihe: Prestige korvausrahasto Prestige-öljysäiliöaluksen uppoaminen Galician rannikon läheisyydessä 19. marraskuuta 2002 aiheutti ympäristökatastrofin, josta on hyvin vakavia taloudellisia ja sosiaalisia seurauksia jo muutenkin taloudellisesti heikossa asemassa olevalle tavoite 1 -alueelle, joka on erittäin riippuvainen kalastuksesta. Tämä kauhea onnettomuus, jolta Portugali välttyi ainoastaan suotuisten merivirtauksien ansiosta, herätti jälleen kysymyksen meriturvallisuudesta ja öljytuotteiden kuljetusten valvonnasta. Tämä kysymys on ensisijaisen tärkeä sellaiselle valtiolle kuin Portugali, jolla on pitkä meriraja ja johon kuuluu hyvin haavoittuvaisia saarialueita, kuten Madeiran ja Azorien saaristot. Haaksirikon tapahduttua komissio antoi tiedonannon meriturvallisuuden parantamisesta, jossa edellytettiin lainsäädännön, johon sisältyvät toimenpidekokonaisuudet Erika I (satamavaltion suorittamaa valvontaa ja luokituslaitosten toimintaa koskevat toimet sekä toimet aikataulun vahvistamiseksi yksirunkoisten säiliöalusten vaiheittaiselle käytöstäpoistolle) ja Erika II (Euroopan meriturvallisuusviraston perustamista ja öljyvahinkojen uhreille maksettavia korvauksia koskevat toimet), nopeutettua täytäntöönpanoa sekä kansainvälisen tason toimia ja pilaantumiseen johtaneista rikoksista langetettavien rangaistusten, mukaan lukien rikosoikeudellisten seuraamusten käyttöönottoa. Euroopan parlamentti vaati 19. joulukuuta 2002 antamansa päätöslauselman 9 kohdassa neuvostoa hyväksymään parlamentin ensimmäisessä käsittelyssä esittämien kantojen mukaisen tyydyttävän yhteisen kannan ehdotuksesta Euroopan vesillä tapahtuvien öljyvahinkojen korvausrahaston perustamisesta ja siihen liittyvistä toimenpiteistä. 1. Mikä on neuvoston kanta tähän asiaan? 2. Jos tätä asiaa koskevaa päätöstä ei ole vielä tehty, niin milloin se tehdään? 3. Jos kyseisen korvausrahaston perustamiselle on esteitä, niin millaisia ne ovat? Vastaus (29. syyskuuta 2003) Komissio teki toisen Erika-paketin puitteissa ehdotuksen, jonka tarkoituksena on EU:n täydentävän öljyvahinkojen korvausrahaston COPE:n perustaminen. Neuvosto kuitenkin katsoi joulukuussa 2000, että on parempi varmistaa asianmukainen ja mahdollisimman kattava korvausvastuu- ja vahingonkorvausjärjestelmä öljytuotteiden tai muiden vaarallisten ja ympäristöä pilaavien aineiden merikuljetuksista aiheutuvien vahinkojen varalta. Se sopi tämän jälkeen huhtikuussa 2001 yhteisestä lähestymistavasta IMO:n puitteissa käytäviä neuvotteluja varten. Yhteisessä lähestymistavassa korostettiin, että harkinnanvaraisesta lisäkorvauksesta olisi päästävä yhteisymmärrykseen Kansainvälisessä merenkulkujärjestössä mahdollisimman pian, mielellään vuoteen 2003 mennessä. Neuvosto (liikenne, televiestintä, energia) sitoutui 6. joulukuuta 2002 alusten turvallisuudesta ja meren pilaantumisen ehkäisemisestä antamissaan päätelmissä tarkastelemaan välittömästi komission ehdotusta asetukseksi rahaston perustamisesta Euroopan vesillä sattuneiden öljyvahinkojen korvaamiseksi siinä tapauksessa, että Kansainvälinen merenkulkujärjestö ei perusta öljyvahinkojen lisäkorvausrahastoa, ja pitämään tavoitteenaan rahaston perustamista ennen vuoden 2003 loppua. Tämä vahvistettiin Eurooppa-neuvostossa 20. ja 21. maaliskuuta 2003. Lontoossa 12.16. toukokuuta kokoontunut diplomaattikonferenssi päätti, että laaditaan kansainväliselle öljyvahinkojen korvausrahastolle uusi yläraja, joka olisi yhdenmukainen neuvoston joulukuussa 2002 asiasta antamiin päätelmiin sisältyvän strategian kanssa.